Virallinen lehti nro C 182 , 28/06/1999 s. 0110



KIRJALLINEN KYSYMYS E-3619/98 esittäjä(t): Nelly Maes (ARE) komissiolle (3. joulukuuta 1998) Aihe: Komission jäsen Marínin osallisuus ja vastuu Echo-jutussa Vastauksessaan 11. syyskuuta 1998 Fabra Vallésin työasiakirjassa (PE 226.913) esitettyihin kysymyksiin komission toteuttamista toimista tilintarkastustuomioistuimen erikoiskertomuksen 2/97 ja Echo-jutun johdosta komissio käsittelee seikkaperäisesti kantaansa niin sanottuihin minibudjetteihin, joilla ulkoisen henkilöstön palkat maksetaan toimintamäärärahoista. Komissio julkaisi yksityiskohtaisia tietoja komission jäsenten Van Miertin ja Marínin sekä Marínin kabinetin ja Echosta vastaavien viranomaisten välisestä kirjeenvaihdosta. Kirjeenvaihto paljastaa monia asioita. 1. Miten komissio selittää eron niiden henkilöstön lukumäärää koskevien tietojen, joita Marín ilmoitti Van Miertille kirjeessään 24. helmikuuta 1994 ja niiden tietojen välillä, joita oli Echon johtajan 18. helmikuuta 1994 päivätyssä muistiossa Marínin kabinetille? 2. Onko komission mielestä kummallista, että Marín ei ilmoittanut Van Miertille 12 henkilöstöön kuuluvasta, jotka oli otettu palvelukseen sääntöjenvastaisesti toimintamäärärahoista ja 4 henkilöstöön kuuluvasta, jotka oli otettu palvelukseen tutkimusmäärärahoista (katso muistio Sgz/mg D(94) 192)? 3. Miten on mahdollista, että huolimatta Marínin 24. helmikuuta 1994 silloiselle Ehon johtajalle antamista ohjeista lopettaa henkilöstökulujen maksaminen toimintamäärärahoista tai tutkimussopimuksista, kesti vielä kesäkuuhun 1995, ennen kuin "ulkoinen yksikkö" suljettiin? Komission puheenjohtajan Jacques Santerinkomission puolesta antama yhteinen vastaus kirjallisiin kysymyksiin E-3613/98, E-3614/98, E-3615/98, E-3616/98,E-3617/98, E-3618/98 ja E-3619/98 (26. tammikuuta 1999) Komissio on tutustunut huolellisesti seitsemään kysymykseen, jotka arvoisa parlamentin jäsen on esittänyt ECHO-tapauksen johdosta. Komissio on noudattanut tapauksessa alusta lähtien velvollisuuttaan avoimuuteen Euroopan parlamenttia kohtaan ja toimittanut parlamentille hallussaan olevat tiedot asianosaisten oikeuksia loukkaamatta ja käynnissä olevia kurinpitomenettelyjä vaikeuttamatta. Komissio pyytää arvoisaa parlamentin jäsentä tutustumaan seikkaperäisiin vastauksiin, jotka se on antanut eri yhteyksissä tämän tapauksen johdosta. Näitä ovat erityisesti komission 11. syyskuuta 1998 ja 23. lokakuuta 1998 talousarvion valvontavaliokunnan puheenjohtajalle ja asiasta vastaaville parlamentin esittelijöille toimittamat vastineet Juan Manuel Fabra Vallésin laatimiin valmisteluasiakirjoihin. Viime kuukausien aikana ECHO-tapausta on käsitelty säännöllisesti talousarvion valvontavaliokunnan kokouksissa, joissa komission edustajat ovat selostaneet valiokunnalle tapauksen kehittymistä. Komission jäsenet Emma Bonino, Anita Gradin ja Erkki Liikanen vastasivat yksityiskohtaisesti parlamentin jäsenten kysymyksiin talousarvion valvontavaliokunnan kokouksessa 23. syyskuuta 1998. Liikanen esitti tilannekatsauksen 28. lokakuuta 1998. Talousarvion valvontavaliokunnan suljetuin ovin pidetyssä kokouksessa 26. marraskuuta 1998 Liikanen selosti käynnissä olevia kurinpitomenettelyjä. Samana päivänä valiokunta kuuli myös komission varainhoidon valvojaa ja UCLAFin johtajaa. Komissio antaa jatkossakin talousarvion valvontavaliokunnalle säännöllisesti kaikki asiaan liittyvät uudet tiedot.